<classify> JESHI la Polisi Kanda Maalumu ya Dar es Salaam limesema linamshikilia Mwandishi wa habari za uchunguzi, Erick Kabendera kwa mahojiano kutokana na utata wa uraia wake. Akizungumza na waandishi wa habari jana, Kamanda wa Polisi wa kanda hiyo, Lazaro Mambosasa alisema walimkamata Kabendera juzi nyumbani kwake baada ya kukaidi mwito wa Polisi.Waandishi mnapaswa kutii sheria bila shuruti, mwenzenu aliandikiwa barua ya mwito kwa ajili ya mahojiano, lakini alikaidi kutii mwito huo, alisema Kamanda Mambosasa. Kila mmoja anapaswa kutii wito bila shuruti ili kuondoa msuguano usiokuwa na lazima. Polisi tunapomwita kwa hiari mtu yeyote akakaidi tunatumia mamlaka tuliyopewa kisheria.Baada ya kukamatwa Kabendera, tumesikia taarifa mbalimbali na wengine waandishi wa habari wakisema ametekwa, niseme kuwa mwandishi huyo hakutekwa, aliitwa, lakini kwa ujeuri akawa amekaidi wito huo na tunae hapa Central Kituo Kikuu cha Polisi, aliongeza Kamanda Mambosasa. Kabendera alikamatwa Jumatatu jioni nyumbani kwake maeneo ya Mbweni, huku kukiwa na utata wa mahali alipokuwa, na mashirika mbali mbali ya kijamii pamoja na wanaharakati wamekuwa wakihoji juu ya kuchukuliwa kwake, lakini jana Mambosasa ametoa sintofahamu hiyo kwa kuweka wazi alipo mwandishi huyo.Kamanda Mambosasa alisema wamemkamata kwa sababu ya utata wa uraia wake na wanaendelea kumchunguza, ikiwa ni pamoja na kuwasiliana na maofisa uhamiaji ili lile alilotuhumiwa nalo liwekwe mezani kwa yeye kuthibitisha kama ni raia halisi wa Tanzania.Lakini kwa kuwa yeye mwenyewe ana mashaka, akakataa kutii sasa tunaye na taratibu zingine zinafuata, alisema Kamanda Mambosasa. Katika hatua nyingine, Polisi imemkamata askari feki Ramadhani Idd 23 aliyejipa cheo cha Mkaguzi Msaidizi wa Polisi.Kamanda Mambosasa alisema Idd alikamatwa akiwa na sare mbalimbali za jeshi, viatu, radio call na pingu mbili. Alisema mtuhumiwa huyo alikuwa akifanya doria maeneo ya Mlalakuwa ambako Jeshi la Kujenga Taifa JKT walimshtukia na kuwasiliana na Polisi ambao walifanya uchunguzi wao na kumnasa mtuhumiwa huyo ambaye amekuwa akitapeli watu mbali mbali akijifanya askari wa usalama barabarani na kujipatia fedha isivyo halali. Alisema pia mbali na kujifanya askari wa Kikosi cha Usalama Barabarani, pia amekuwa akijifanya Mkaguzi Mkuu wa Jeshi la Polisi na kulazimisha askari waliopo chini yake kumpigia saluti.  <topic>: KITAIFA 